CELEX: 32020R0891
Language: mt
Date: 2020-06-26 00:00:00
Title: Regolament ta’ Implimentazzjoni tal-Kummissjoni (UE) 2020/891 tas-26 ta’ Ġunju 2020 li jemenda r-Regolament ta’ Implimentazzjoni (UE) Nru 447/2014 fir-rigward ta’ dispożizzjonijiet speċifiċi li jallinjaw id-dispożizzjonijiet għall-implimentazzjoni tal-programmi ta’ kooperazzjoni transfruntiera ffinanzjati fil-kuntest tal-Istrument għall-Assistenza ta’ Qabel l-Adeżjoni (IPA) b’miżuri speċifiċi b’reazzjoni għall-pandemija tal-COVID-19

30.6.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 206/3
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/891
         tas-26 ta’ Ġunju 2020
         li jemenda r-Regolament ta’ Implimentazzjoni (UE) Nru 447/2014 fir-rigward ta’ dispożizzjonijiet speċifiċi li jallinjaw id-dispożizzjonijiet għall-implimentazzjoni tal-programmi ta’ kooperazzjoni transfruntiera ffinanzjati fil-kuntest tal-Istrument għall-Assistenza ta’ Qabel l-Adeżjoni (IPA) b’miżuri speċifiċi b’reazzjoni għall-pandemija tal-COVID-19
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 231/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi Strument għall-Assistenza ta’ Qabel l-Adeżjoni (IPA II) (1), u b’mod partikolari l-Artikolu 12 tiegħu,
         Billi:
         
                     (1)
                  
                  
                     Skont l-Artikolu 33 tar-Regolament ta’ Implimentazzjoni tal-Kummissjoni (UE) Nru 447/2014 (2), għandhom japplikaw ir-regoli applikabbli għall-għan ta’ kooperazzjoni territorjali Ewropea (KTE) previst fir-Regolamenti (UE) Nru 1303/2013 (3) u (UE) Nru 1299/2013 (4) tal-Parlament Ewropew u tal-Kunsill.
                  
               
                     (2)
                  
                  
                     L-implimentazzjoni ta’ programmi ta’ kooperazzjoni transfruntiera, kemm fil-qafas tal-Istrument għall-Assistenza ta’ Qabel l-Adeżjoni (IPA II) u tal-KTE, intlaqtet mill-konsegwenzi tal-pandemija tal-COVID-19 b’mod bla preċedent. Dan ħoloq sitwazzjoni eċċezzjonali li jeħtieġ li tiġi indirizzata b’miżuri speċifiċi. Dawn il-miżuri jenħtieġ li jippermettu li l-programmi ta’ kooperazzjoni fil-qafas tal-IPA II jikkontribwixxu għar-rispons għall-ħtiġijiet li qed jitfaċċaw b’mod rapidu b’manjiera flessibbli u effettiva fir-rigward tal-aktar setturi esposti, bħall-kura tas-saħħa, in-negozji inkluż l-impriżi żgħar u medji u s-suq tax-xogħol, u b’hekk isaħħu l-irkupru soċjoekonomiku fl-oqsma tal-programmi.
                  
               
                     (3)
                  
                  
                     Il-miżuri speċifiċi introdotti mir-Regolamenti (UE) 2020/460 (5) u (UE) 2020/558 (6) tal-Parlament Ewropew u tal-Kunsill japplikaw għall-programmi ta’ kooperazzjoni transfruntiera skont il-KTE u għall-programmi ta’ kooperazzjoni transfruntiera fil-kuntest tal-IPA II, sa fejn l-Artikoli 33 sa 48 tar-Regolament ta’ Implimentazzjoni (UE) Nru 447/2014 jkunu jirreferu għal dispożizzjonijiet li jkunu ġew emendati mir-Regolamenti (UE) 2020/460 u (UE) 2020/558. Madankollu, huwa xieraq ukoll li jiġu emendati ċerti dispożizzjonijiet tar-Regolament ta’ Implimentazzjoni (UE) Nru 447/2014 li mhumiex koperti minn dawn il-miżuri speċifiċi.
                  
               
                     (4)
                  
                  
                     Sabiex jitnaqqas il-piż fuq il-baġits pubbliċi li jirrispondu għall-pandemija tal-COVID-19, l-awtoritajiet maniġerjali jenħtieġ li jingħataw il-possibbiltà eċċezzjonali li jitolbu rata ta’ kofinanzjament ta’ 100 % li trid tiġi applikata għas-sena kontabilistika tal-2020-2021, skont l-approprjazzjonijiet tal-baġit u soġġett għall-finanzjament disponibbli.
                  
               
                     (5)
                  
                  
                     Sabiex tiġi pprovduta aktar flessibbiltà fl-indirizzar tal-pandemija tal-COVID-19, jenħtieġ li tiġi pprovduta aktar flessibbiltà lill-Istati Membri fl-implimentazzjoni tal-programmi, u jenħtieġ li tiġi pprovduta proċedura simplifikata li ma tkun teħtieġ deċiżjoni tal-Kummissjoni għal bidliet fil-programmi ta’ kooperazzjoni transfruntiera. L-informazzjoni li għandha tiġi ppreżentata lill‐Kummissjoni dwar bidliet bħal dawn jenħtieġ li tiġi ċċarata.
                  
               
                     (6)
                  
                  
                     Meta titqies l-urġenza tas-sitwazzjoni relatata mal-pandemija tal-COVID-19, ikun xieraq li l-applikazzjoni tal-miżuri previsti f’dan ir-Regolament titħalla ssir minnufih, u għaldaqstant jenħtieġ li r-Regolament jiddaħħal fis-seħħ fil-jum ta’ wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
                  
               
                     (7)
                  
                  
                     Għaldaqstant, ir-Regolament ta’ Implimentazzjoni (UE) Nru 447/2014 jenħtieġ li jiġi emendat skont dan.
                  
               
                     (8)
                  
                  
                     Il-miżuri li għalihom hemm provvediment f’dan ir-Regolament huma konformi mal-opinjoni tal-Kumitat tal-IPA II imwaqqaf mir-Regolament (UE) Nru 231/2014,
                  
               ADOTTAT DAN IR-REGOLAMENT:
         
            Artikolu 1
            Ir-Regolament ta’ Implimentazzjoni (UE) Nru 447/2014 huwa emendat kif ġej:
            
                        (1)
                     
                     
                        fl-Artikolu 28, jiddaħħal paragrafu ġdid 2a:
                        
                           “2A.   Permezz tad-deroga għall-paragrafu 2, fuq talba tal-awtorità maniġerjali, tista’ tiġi applikata rata ta’ kofinanzjament ta’ 100% għan-nefqa ddikjarata f’applikazzjonijiet ta’ pagament matul is-sena kontabilistika li tibda mill-1 ta’ Lulju 2020 u tintemm fit-30 ta’ Ġunju 2021 għal assi prijoritarju wieħed jew aktar.
                           It-talba għall-modifika tar-rata ta’ kofinanzjament għandhom jiġu sottomessi skont il-proċedura għall-emendar tal-programmi stabbilita fl-Artikolu 31(5A) u għandhom ikunu akkumpanjati minn programm rivedut. Ir-rata ta’ kofinanzjament ta’ 100 % għandha tapplika biss jekk l-emenda rilevanti tal-programm ta’ kooperazzjoni jiġi approvat mill-Kummissjoni qabel il-preżentazzjoni tal-applikazzjoni finali għal pagament interim f’konformità mal-Artikolu 135(2) tar-Regolament (UE) Nru 1303/2013.
                           Fl-ewwel jum tas-sena kontabilistika li tibda fl-1 ta’ Lulju 2021 u tintemm fit-30 ta’ Ġunju 2022, ir-rata ta’ kofinanzjament għandha tmur lura awtomatikament għal-livell li kienet meta t-talba għall-emendar tar-rata ta’ kofinanzjament, msemmija fit-tieni subparagrafu, tiġi ppreżentata lill-Kummissjoni.”.
                        
                     
                  
                        (2)
                     
                     
                        fl-Artikolu 31, jiddaħħal paragrafu ġdid 5A:
                        
                           “5A.   Permezz tad-deroga mill-paragrafu 5, b’rabta mal-programmi ta’ kooperazzjoni transfruntiera fil-kuntest tal-punt (a) tal-Artiklu 27, matul il-perjodu ta’ programmazzjoni l-awtorità maniġerjali tista’ tittrasferixxi ammont sa 8% tal-allokazzjoni mill-1 ta’ Frar 2020 ta’ prijorità u mhux aktar minn 4% tal-baġit tal-programm għal prijorità oħra tal‐istess programm. Tali trasferimenti ma għandhomx jaffettwaw snin preċedenti.
                           Dawn għandhom jitqiesu bħala mhux sostanzjali u ma għandhomx jirrikjedu deċiżjoni tal‐Kummissjoni li temenda l-programm. Madankollu, għandhom jikkonformaw mar-rekwiżiti regolatorji kollha u għandhom jiġu approvati minn qabel mill-Kumitat konġunt ta’ monitoraġġ. L-Istat Membru għandu jinnotifika l-pjan ta’ finanzjament riveduti lill‐Kummissjoni.
                           Il-paragrafi 2 u 3 ma għandhomx japplikaw għal emendi għall-programmi f’dan il-paragrafu.”.
                        
                     
                  
         
            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-26 ta’ Ġunju 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 77, 15.3.2014, p. 11.
         
            (2)  Ir-Regolament ta’ Implimentazzjoni tal-Kummissjoni (UE) Nru 447/2014 tat- 2 ta’ Mejju 2014 dwar ir-regoli speċifiċi tal-applikazzjoni tar-Regolament (UE) Nru 231/2014 tal-Parlament Ewropew u tal-Kunsill li jistabbilixxi Strument għall-Assistenza ta’ Qabel l-Adeżjoni (IPA II) (ĠU L 132, 3.5.2014, p. 32).
         
            (3)  Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew għall-Affarijiet Marittimi u s-Sajd u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).
         
            (4)  Ir-Regolament (UE) Nru 1299/2013 tal-Parlament Ewropew u tal-Kunsill tas-17 ta’ Diċembru 2013 dwar id-dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta’ kooperazzjoni territorjali Ewropea (ĠU L 347, 20.12.2013, p. 259).
         
            (5)  Ir-Regolament (UE) 2020/460 tal-Parlament Ewropew u tal Kunsill tat-30 ta’ Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f’setturi oħra tal-ekonomiji tagħhom b’reazzjoni għat-tifqigħa COVID‐19 (Inizjattiva ta’ Investiment b’Reazzjoni għall-Coronavirus) (ĠU L 99, 31.3.2020, p. 5)
         
            (6)  Ir-Regolament (UE) 2020/558 tal-Parlament Ewropew u tal-Kunsill tat-23 ta’ April 2020 li jemenda r-Regolament (UE) Nru 1303/2013 u r-Regolament (UE) Nru 1301/2013 rigward miżuri speċifiċi biex tingħata flessibbiltà eċċezzjonali għall-użu tal-Fondi Strutturali u ta’ Investiment Ewropej b’reazzjoni għat-tifqigħa ta’ COVID-19 (ĠU L 130, 24.4.2020, p. 1).